**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**Dėl Plungės rajono savivaldybės tarybos 2017 m. KOVO 30 d. sprendimo Nr. t1-70 „DĖL PLUNGĖS RAJONO SAVIVALDYBĖS Teritorijos tvarkymo ir švaros taisyklių patvirtinimo“ pakeitimo**

2018 m. rugsėjo 27 d. Nr. T1-

Plungė

Plungės rajono savivaldybės taryba n u s p r e n d ž i a:

Pakeisti Plungės rajono savivaldybės teritorijos tvarkymo ir švaros taisyklių, patvirtintų Plungės rajono savivaldybės tarybos 2017 m. kovo 30 d. sprendimu Nr. T1-70 „Dėl Plungės rajono savivaldybės teritorijos tvarkymo ir švaros taisyklių patvirtinimo“:

1. 1 punkte vietoje žodžio „gyvenamosios“ įrašyti „savivaldybės“ ir jį išdėstyti taip:

„1. Plungės rajono savivaldybės teritorijos tvarkymo ir švaros taisyklių (toliau – Taisyklės) tikslas – užtikrinti, kad Plungės rajono savivaldybės teritorija būtų valoma ir tvarkoma, sudarant sveikas, saugias bei palankias visuomenės gyvenimo sąlygas ir tinkamą aplinkos sanitarinę būklę“.

2. 2 punkte išbraukti žodį „gyvenamosiose“ ir jį išdėstyti taip:

„2. Šios Taisyklės nustato bendruosius ir specialiuosius tvarkymo ir švaros reikalavimus, taikomus fiziniams ir juridiniams asmenims jiems įstatymų nustatyta tvarka priskirtose bei bendrojo naudojimo Plungės rajono savivaldybės teritorijose“.

3. 26.1 papunktį papildyti žodžiais „ar išpylimas“ ir jį išdėstyti taip:

„26.1. užsiimti bet kokia veikla (įvairių atliekų, maisto produktų kaupimas, buitinių nuotekų išleidimas ar išpylimas į aplinką), kuri gali teršti aplinką arba skatinti parazitų ar graužikų veisimąsi“.

4. Pakeisti 26.6 papunktį ir jį išdėstyti taip:

„26.6. draudžiama surinktus (sugrėbtus) lapus, žolę, medžių šakas ir kitus augalus, jų dalis ar krūvas deginti miške, aukštapelkėse, durpingose vietose ar vietovėse, esančiose arčiau kaip 50 metrų nuo miško, aukštapelkės ar durpingos vietos, taip pat miestuose ir miesteliuose (išskyrus laužų kūrenimą laužų kūrenimui nustatytose vietose). Sausą žolę, nendres, nukritusius lapus, šiaudus, laukininkystės, daržininkystės, augalinės kilmės liekanas lauko sąlygomis leidžiama deginti kaimo vietovėje tik surinktas (sugrėbtas) į krūvas, kai nėra galimybių jų kompostuoti (arba kompostavimas gali sąlygoti augalų kenkėjų plitimą) ar kitaip panaudoti, ne arčiau kaip 30 metrų nuo statinių. Deginimas turi būti nuolat stebimas, jį baigus, smilkstančią ugniavietę privaloma užgesinti užpilant vandeniu, smėliu ir pan. Deginant būtina laikytis Aplinkos apsaugos reikalavimų lauko sąlygomis deginant augalus ar jų dalis ir Bendrųjų gaisrinės saugos taisyklių reikalavimų“.

5. Pakeisti 31.15 papunktį ir jį išdėstyti taip:

„31.15. draudžiama surinktus (sugrėbtus) lapus, žolę, medžių šakas ir kitus augalus, jų dalis ar krūvas deginti miške, aukštapelkėse, durpingose vietose ar vietovėse, esančiose arčiau kaip 50 metrų nuo miško, aukštapelkės ar durpingos vietos, taip pat miestuose ir miesteliuose (išskyrus laužų kūrenimą laužų kūrenimui nustatytose vietose)“.

6. Pakeisti 31.16 papunktį ir jį išdėstyti taip:

„31.16. deginti statybines, buitines ir kitas atliekas“.

7. III skyrių papildyti nauju 31.26 papunkčiu:

„31.26. teršti aplinką išmetant smulkias atliekas (nuorūkas, saldainių, ledų popierėlius, saulėgrąžų lukštus, kramtomąją gumą ir pan.)“.

8. 38 punktą papildyti žodžiais „ar išpylimas“ ir jį išdėstyti taip:

„38. Nevalytų buitinių nuotekų išleidimas ar išpylimas į aplinką draudžiamas“.

Savivaldybės meras

SUDERINTA:

Administracijos direktorius G. Bagužis

Vietos ūkio skyriaus vedėjo pavaduotojas A. Liutika

Kalbos tvarkytojas A. Eidukaitis

Juridinio ir personalo administravimo skyriaus vedėjas V. Tumas

Sprendimą rengė Vietos ūkio skyriaus vyr. specialistė Edita Lydienė

**PLUNGĖS RAJONO SAVIVALDYBĖS ADMINISTRACIJOS**

**VIETOS ŪKIO SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

**„DĖL PLUNGĖS RAJONO SAVIVALDYBĖS TARYBOS 2017 M. KOVO 30 D. SPRENDIMO NR. T1-70 „DĖL PLUNGĖS RAJONO SAVIVALDYBĖS TERITORIJOS TVARKYMO IR ŠVAROS TAISYKLIŲ PATVIRTINIMO“ PAKEITIMO“**

2018 m. rugsėjo 12 d.

Plungė

**1. Parengto teisės akto projekto tikslai.**

Sprendimo projekto tikslas – pakeisti Plungės rajono savivaldybės tarybos 2017 m. kovo 30 d. sprendimu Nr. T1-70 patvirtintų Plungės rajono savivaldybės teritorijos tvarkymo ir švaros taisyklių (toliau – Taisyklės) nuostatas.

**2. Teisės akto projekto esmė, rengimo priežastys ir motyvai.**

Teisės akto projekto esmė – patikslinti Taisyklių taikymo sritį, kad Taisyklių nuostatos būtų taikomos visoje savivaldybės teritorijoje.

Vadovaujantis Teritorijų planavimo normų, patvirtintų Lietuvos Respublikos aplinkos ministro 2014 m. sausio 2 d. įsakymu Nr. D1-7, 25.3 papunkčiu, gyvenamoji teritorija – skirta visų tipų gyvenamosios paskirties pastatų kvartalams su šios teritorijos gyventojų aptarnavimui reikalinga paslaugų, socialine, inžinerine ir kita infrastruktūra, rekreacijai skirtais atskiraisiais želdynais. Kitose teritorijose (sodininkų bendrijų teritorija, žemės ūkio ir specializuotų ūkių teritorija, teritorija, skirta kaimo turizmo veiklai, mišri gyvenamoji teritorija, mišri centro teritorija, socialinės infrastruktūros teritorija, bendro naudojimo erdvių, želdynų teritorija ir kitos) Taisyklės taip pat turi būti taikomos, todėl Taisyklėse keičiami 1 ir 2 punktai, vietoje gyvenamųjų teritorijų nurodant Plungės rajono savivaldybės teritoriją.

Vadovaujantis Aplinkos apsaugos reikalavimų lauko sąlygomis deginant augalus ar jų dalis, patvirtintų Lietuvos Respublikos aplinkos ministro 2016 m. liepos 14 d. įsakymu Nr. D1-504, ir Bendrųjų gaisrinės saugos taisyklių, patvirtintų Priešgaisrinės apsaugos ir gelbėjimo departamento prie Vidaus reikalų ministerijos direktoriaus 2010 m. liepos 27 d. įsakymu Nr. 1-223, nuostatomis patikslinami Taisyklių 26.6 ir 31.15 papunkčiai dėl augalų deginimo.

Taisyklių III skyrių papildomas nauju 31.26 papunkčiu:

„31.26. teršti aplinką išmetant smulkias atliekas (nuorūkas, saldainių, ledų popierėlius, saulėgrąžų lukštus, kramtomąją gumą ir pan.)“.

**3. Lėšų poreikis (jeigu teisės aktui įgyvendinti reikalingos lėšos).**

Lėšų poreikio nėra.

**4. Laukiami rezultatai.**

Patikslinta Taisyklių taikymo sritis, atitiktis teisės aktų reikalavimams dėl deginimo.

**5. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

**6. Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* | *-* | *-* |
| *Finansams* | *-* | *-* |
| *Socialinei aplinkai* | *-* | *-* |
| *Viešajam administravimui* | *Patikslinta Taisyklių taikymo sritis.* | *-* |
| *Teisinei sistemai* | *Deginimo reikalavimai atitiks aplinkos apsaugos reikalavimus ir Bendrąsias gaisrinės saugos taisykles.* | *-* |
| *Kriminogeninei situacijai* | *-* | *-* |
| *Aplinkai* | *Patikslintos Taisyklės dėl taršos smulkiomis atliekomis.* | *-* |
| *Administracinei naštai* | *-* | *-* |
| *Regiono plėtrai* | *-* | *-* |
| *Kitoms sritims, asmenims ar jų grupėms* | *-* | *-* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėja

Vietos ūkio skyriaus vyr. specialistėEdita Lydienė